མངོན་གྱུར་གྱི་ཆ་ནས་ཏེ། ཇི་སྐད་དུ། ས་རྣམས་སྣ་ཚོགས་ཀུན་གཞི་ཏེ། །བདེ་གཤེགས་སྙིང་པོ་
དགེ་བའང་སྟེ། །ཞེས་པ་སྣ་ཚོགས་པ་ནི་འཁོར་འདས་ཀུན་གྱི་གནས་སོ། །སྙིང་པོ་དགེ་བའང་ཀུན་
གཞི་སྟེ། ཡོན་ཏན་མངོན་གྱུར་གྱི་ཆ་ནས་སོ། །ངོས་འཛིན་བཞི་པ་ལ། ཤིན་ཏུ་དྲི་མེད་དང་། གནས་
སྐབས་དྲི་བཅས་སོ། །དང་པོ་ནི། གཞི་འབྲས་ཏེ་གནས་སྐབས་དེ་དག་ཏུ་ཆོས་ཀྱི་དབྱིངས་ལས་མ་
གཏོགས་པའི་ཆོས་གཞན་མེད་པས་ན། ཆོས་ཀྱི་དབྱིངས་ནི་ཡོད་ལ། དྲི་མ་ནི་གདོད་མ་ནས་མ་
གྲུབ་པའོ། །དྲི་བཅས་ལའང་གཉིས་ཏེ། དྲི་མ་ཀུན་དང་བཅས་པ་སོ་སོ་སྐྱེ་བོའི་དང་། ཕྱོགས་རེ་
དང་བཅས་པ་དགྲ་བཅོམ་པ་ནས་ས་བཅུ་པའི་བར་དག་གོ །གཞུང་འདིར་སྙིང་པོ་དང་བྱང་སོགས་
ལ་དྲི་བཅས་དང་དྲི་མེད་ཀྱི་དབྱེ་བ་མཛད་མོད། གློ་བུར་རྣམ་དག་ལ་ལྟོས་ནས་བཤད་ཀྱི། སྙིང་
པོར་འཇོག་པ་ནི་དྲི་མེད་ཀྱི་ཆ་ནས་འཇོག་དགོས་ཏེ། ཉོན་མོངས་གདོད་ནས་ཟད་ཕྱིར་རོ། །ཞེས་
དང༌། གློ་བུར་དྲི་མས་དེ་ཉོན་མོངས་མི་འགྱུར། ཞེས་བཤད་པས་སོ། །གཞན་ཡང་། སེམས་ཀྱི་རང་
104

བྱམས་ཆོས་ལྔའི་ལམ་གྱི་རིམ་པ་གསལ་བར་བྱེད་པའི་བསྟན་བཅོས་རིན་ཆེན་སྒྲོམ་གྱི་སྒོ་འབྱེད།
བཞིན་འོད་གསལ་གང་ཡིན་པ། །དེ་ནི་གློ་བུར་དྲི་མས་མ་རུང་བྱས། །ཞེས་བཤད་པ་ནི། སྙིང་པོའི་
ཆ་ནས་སྐྱོན་བཅས་སུ་སྟོན་པ་མ་ཡིན་གྱི། རྟེན་གྱི་གང་ཟག་དེ་དང་བཅས་པས་སྙིང་པོ་མཐོང་བ་ལ་
གེགས་སུ་གྱུར་པའོ། །དེ་ལྟར་སྙིང་པོའི་ངོས་འཛིན་རང་བཞིན་རྣམ་དག་གི་ཆ་ནས་འཆད་པ་ནི།
མདོ་གཞུང་ཀུན་གྱི་དངོས་བསྟན་ལས་གསལ་བས་མི་མཐུན་པར་འཆད་པ་མེད་མོད། གློ་བུར་རྣམ་
དག་གི་ཆ་ནས་ཀྱང་འཆད་པ་ཆེས་ཤིན་ཏུ་གསལ་བ་ནི་ཐོགས་མེད་ཞབས་ཀྱིས་ཁ་བསྐང་བ་ཡིན་
ཏེ། འདི་ལ་བསལ་བྱ་ཅི་ཡང་མེད། །ཅེས་སོགས་བཤད་པའི་དེ་མ་ཐག་ཏུ། སྤྲིན་མཐོང་མཁའ་ལ་
ཉི་བཞིན། ཞེས་སོགས་ཀྱི་མདོ་ཁུངས་སུ་མཛད་ནས། ས་དང་པོ་ནས་བཅུ་གཅིག་པའི་བར་ལ་གློ་
བུར་རྣམ་དག་གི་ཆོས་སྐུ་གསལ་མཐོང་རེ་ཡོད་པ་དང་། དེ་ཐམས་ཅད་སྙིང་པོ་དངོས་སུ་བཤད་
ནས་སློབ་པ་ལ་སྙིང་པོའི་ཕྱོགས་རེ་མཐོང་བ་ལས་མེད་ཅིང་།ཡོངས་སུ་རྫོགས་པར་མཐོང་བ་ནི་
སངས་རྒྱས་ཁོ་ནར་བཤད་པས་ན། སྙིང་པོའི་ངོས་འཛིན་གཉིས་ཀ་ཡང་འཐད་ལྡན་དུ་བཞེད་
གསལ་ལོ། །ཁྱབ་པའི་དོན་ཡོན་ཏན་རྫོགས་པ་ལ་ཁྱབ་པ་དག་དང་བཞེད་པ་འདི་མཐུན་ནོ། །
གཉིས་པ་ལ་གཉིས་ཏེ། སྙིང་པོའི་བཞུགས་ཚུལ་མདོ་ནས་ཇི་ལྟར་གསུངས་པ། བསྟན་
བཅོས་སུ་གྲངས་ངེས་ཇི་ལྟར་ཕྱེ་བའོ། །དང་པོ་ལ་གསུམ་སྟེ། དོན་རྣམ་པ་གསུམ་སྟོན་པའི་མདོ་
ལས་དང་། རྣམ་གཞག་བཅུ་བསྟན་པའི་མདོ་ལས་དང་། དཔེ་དགུ་བསྟན་པའི་མདོ་ལས་གསུངས་
ཚུལ་ལོ། །དང་པོ་ནི། ཇི་སྐད་དུ། སངས་རྒྱས་ཡེ་ཤེས་སེམས་ཅན་ཚོགས་ཞུགས་ཕྱིར། །དེ་ནི་རྟག་
ཏུ་གཉིས་མེད་མི་རྟོག་ཕྱིར། །སངས་རྒྱས་རིགས་ལ་དེ་འབྲས་ཉེར་བརྟགས་ནས། །སེམས་ཅན་
སངས་རྒྱས་སྙིང་པོ་ཅན་དུ་བརྗོད། །ཅེས་འབྱུང་བ་དེའི་རྐང་པ་དང་པོས་གློ་བུར་རྣམ་དག་དང༌།
གཉིས་པས་རང་བཞིན་རྣམ་དག་དང་། གསུམ་པས་གློ་བུར་རྣམ་དག་གིས་ཁྱབ་པ་དགོངས་པ་ཅན་
དུ་བཤད་པ་སྟེ་གཞུང་ཉིད་ན་གསལ་ལོ། །གཉིས་པ་ནི། རྣམ་གཞག་བཅུའི་ནང་ནས་ངོ་བོ་དང༌།
ཀུན་འགྲོ་དང་། མི་འགྱུར་བའི་དོན་རྣམས་རང་བཞིན་རྣམ་དག་གི་དབང་དུ་བྱས་པར་གཞུང་ཉིད་
ན་གསལ་ལ། རྒྱུ་འབྲས་དང་། ལས་ལྡན་འཇུག་པ་རྣམས་ནི་གློ་བུར་རྣམ་དག་གི་དབང་དུ་བྱས་
པར་གཞུང་ཉིད་དུ་གསལ་བར་བཤད་པ་ལས་ཤེས་ནུས་ལ། ཡོན་ཏན་དབྱེར་མེད་ཀྱི་དོན་ལ་མི་
105

ལྔ་རིག་དཔེ་ཚོགས་ལས།
༼ད༽
པཎ་ཆེན་ཤཱཀྱ་མཆོག་ལྡན་གྱི་གསུང་འབུམ།
འདྲ་བ་གཉིས་བྱུང་སྟེ། བླ་མེད་ཆོས་ཀྱིས་སྟོང་མ་ཡིན། །ཞེས་པར་རང་བཞིན་རྣམ་དག་གི་ཆ་དང་།
ཉི་དང་ཟེར་བཞིན་ཞེས་པར་གློ་བུར་རྣམ་དག་གི་ཡོན་ཏན་ལ་གསལ་བར་བཤད་དོ། །གསུམ་པ་
ནི། དེ་བཞིན་གཤེགས་སྙིང་གི་མདོ་ལས་རང་དོན་སྤངས་རྟོགས་དང་། གཞན་དོན་ཕྲིན་ལས་
ཡོངས་སུ་རྫོགས་པའི་སངས་རྒྱས་ཀྱི་སྐུ་གཅིག་གིས་སེམས་ཅན་གྱི་རྒྱུད་ལ་ཁྱབ་པར་དཔེ་དགུ་དང་
སྦྱར་ནས་གསུངས་པ་ཉིད་དོ། །གཉིས་པ་ནི། དོན་གསུམ་གྱི་མདོ་དང་། རྣམ་གཞག་བཅུའི་མདོའི་
ལས་གསུངས་པའི་དོན་རང་བཞིན་རྣམ་དག་གི་ཆ་ནས་གསུངས་པ་ནི་སྒྲ་ཇི་བཞིན་པ་ཉིད་དུ་
བཤད་དགོས་ཏེ། ཤེས་བྱའི་མཐར་ཐུག་རྟོགས་པའི་བློས། །ཐམས་ཅད་མཁྱེན་པའི་ཆོས་ཉིད་ནི། །
སེམས་ཅན་ཐམས་ཅད་ལ་ཡོད་པར། །མཐོང་ཕྱིར། ཞེས་བཤད་པས་སོ། །གློ་བུར་རྣམ་དག་གི་
འབྲས་བུ་མཐར་ཐུག་ལ་སྙིང་པོ་དངོས་དང་དེས་ཀུན་ལ་ཁྱབ་པ་ནི། སངས་རྒྱས་ཀྱི་གཟིགས་ངོར་
དག་པ་གཉིས་ལ་རྫས་ཀྱི་དབྱེ་བ་མེད་པས་སྒྲ་ཇི་བཞིན་པར་བཤད་དུ་རུང་བ་ཡང་སྤྱི་ཙམ་ནས་མ་
ཡིན་ཏེ། སངས་རྒྱས་ཉིད་ལས་མ་གཏོགས་མྱ་ངན་འདས་པ་མེད། །ཅེས་དང་། དེས་ན་སངས་རྒྱས་
མ་ཐོབ་པར། །ཞེས་གསུངས་པ་ལས་སོ། །དཔེ་དགུའི་སྒོ་ནས་སྙིང་པོ་སེམས་ཅན་ལ་ཁྱབ་ཚུལ་
གསུངས་པ་ཡང་། གཞུང་གི་སྒྲ་ཇི་བཞིན་པ་ཉིད་དུ་བཀྲལ་བ་མ་ཡིན་ཏེ། དཔེ་དང་པོ་གསུམ་གྱིས་
བསྟན་པའི་དོན། མ་འོངས་པ་ན་འབྱུང་རུང་གི་རྟོགས་པ་དང་བསྟན་པ་དངོས་ལ་དགོངས་ནས་
དངོས་བསྟན་རང་བཞིན་རྣམ་དག་ལ་སྦྱར་བ་དང་། དཔེ་དོན་བཞི་པ་དེ་བཞིན་ཉིད་ལ་སྦྱར་བ་དང༌།
དཔེ་ལྷག་མ་ལྔ་པོས་བསྟན་པའི་དོན་རིགས་ལྔ་ལ་སྦྱར་ནས་གསུངས་པའི་ཕྱིར། དངོས་ལ་གནོད་
བྱེད་ཀྱང་གཞུང་ཉིད་ལས་གསལ་བ་ཡིན་ཏེ། ཉོན་མོངས་དུག་གསུམ་གྱི་སྦུབས་ན་བཞུགས་པར་
དཔེ་གསུམ་གྱིས་བསྟན་པའི་སངས་རྒྱས་དེ་ནི། བྱང་ཆུབ་ལེའུར་བཤད་པའི་ཆོས་སྐུ་དངོས་དེ་ལ་
འཆད་དགོས་པར། ཆུ་མཚོ་སོགས་བཞིན་འདོད་ཆགས་སོགས། །ཞེས་པའི་གཞུང་གིས་སྤྱིར་
བསྟན་ནས། དཔེ་དགུ་པོ་སོ་སོས་བསྟན་པའི་དོན་དངོས་ཀྱི་ངོས་འཛིན་ནི། ཐུབ་པ་ཁྱུ་མཆོག །
ཅེས་སོགས་སུ་བྱང་ཆུབ་ལེའུའི་དངོས་བསྟན་གྱི་སངས་རྒྱས་ཉིད་གསལ་བར་གསུངས་པའི་ཕྱིར་
རོ། །གལ་ཏེ་ཡེ་ཤེས་ཀྱི་གཟིགས་ངོ་ལ་ལྟོས་པའི་སྙིང་པོས་སེམས་ཅན་ཀུན་ལ་ཁྱབ་པར་གསུངས་
པ་དེ་ཉིད་ཀྱིས་ཆོག་པ་ཡིན་ཏེ། དངོས་ལ་གནོད་བྱེད་མེད་པའི་ཕྱིར་དང་། དོན་དབང་བཙན་པའི་
106

བྱམས་ཆོས་ལྔའི་ལམ་གྱི་རིམ་པ་གསལ་བར་བྱེད་པའི་བསྟན་བཅོས་རིན་ཆེན་སྒྲོམ་གྱི་སྒོ་འབྱེད།
ཕྱིར། ཞེ་ན། མདོ་གཞུང་ཕྱོགས་རེ་བའི་དབང་དུ་བྱས་ན་དེ་ལྟར་ཡིན་ཀྱང་། མདོ་སྔགས་སོ་སོ་
དང་། གཅིག་པུའི་ཡང་འཁོར་ལོ་བར་མཐའ་དང་། རྣམ་ཤེས་དང་ཡེ་ཤེས་དང་། ཚུར་མཐོང་དང་
འཕགས་པའི་མཉམ་བཞག་སོ་སོ་ལ་ལྟོས་ནས་བདེན་པ་གཉིས་ལས་གང་དབང་བཙན་པ་
པ་ཡིན་
ཞེས་འབྱེད་དགོས་ཏེ། བདེན་གཉིས་རྣམ་འབྱེད་ཀྱི་ཤེས་རབ་མ་སྐྱེས་གོང་དུ་བཤད་མ་ཐག་པའི་
དོན་དམ་དེ་དབང་བཙན་པར་ཁས་བླངས་ན། ལྟ་བ་རྣམ་དག་ལས་ཉམས་པར་བཤད་པ་དང་།
རང་བཞིན་རྣམ་དག་ལ་ཡོན་ཏན་ཀུན་རྫོགས་དང༌། སྐྱོན་ཀུན་ཟད་ཀྱི་སྙིང་པོ་རྣམ་དག་གིས་
སེམས་ཅན་ཀུན་ལ་ཁྱབ་པ་ནི། ཤེར་ཕྱིན་གྱི་མདོར་ཆོས་ཐམས་ཅད་ཀྱི་གནས་ཚུལ་རྒྱས་པར་
གསུངས་པ་ཤེས་པའི་འོག་ཏུ་སྟོན་པ་དང་། དེ་ལྟར་བསྟན་ན་དགོས་པ་རྣམ་པ་ལྔ་འགྲུབ་པ་ནི།
འཁོར་ལོ་གསུམ་པའི་དབང་དུ་བྱས་པའི་མདོ་སྔགས་ཀྱི་གཞུང་ལུགས་ཀུན་གྱི་དགོངས་པར་གྲུབ་
པའི་ཕྱིར་རོ། །
དེ་ལྟར་བཤད་པ་དེ་དག་གི་དོན་བསྡུས་པ་ནི། ཁམས་སོགས་བཞི་པོ་རྒྱུར་བཞག་ཚེ། །
སྐྱོན་མེད་འགལ་འདུས་བཞི་ཚང་བར། །བཤད་པའི་རིམ་པས་དཀོན་མཆོག་གསུམ། །རྒྱུར་བཞག་
ཚེ་ནའང་དེ་དང་འདྲ། །དེ་བཞིན་གནས་བདུན་ཐམས་ཅད་ལ། །རྒྱུ་འབྲས་གང་དུ་འཇོག་ཚེའང་
རུང་། །རྟོག་གེས་བསམ་པར་མི་ནུས་པའི། །སྐྱོན་མེད་འགལ་བ་གཉིས་འདུས་ཚང་། །ཤེས་བྱེད་
གཞི་འབྲས་དུས་རྟག་ཏུ། །ཉོན་མོངས་ཕྱོགས་རྣམས་ཡོད་མིན་དང༌། །ལམ་དུས་ཀུན་རྫོ་བ་རྣམ་
ཤེས་ངོར། །ཉོན་མོངས་རྣམ་བྱང་ཕྱོགས་གཉིས་ཀ །ཡོད་པར་ཁས་ལེན་དགོས་ཕྱིར་ཏེ། །གློ་བུར་
རྣམ་དག་ཀུན་རྫོབ་ངོར། །འཇོག་ཀྱང་ཀུན་རྫོབ་བདེན་མིན་ཏེ། །རྣམ་ཤེས་ཡུལ་ལས་འདས་པའི་
ཕྱིར། །གློ་བུར་རྣམ་དག་སྙིང་པོ་ཡིས། །ཀུན་ཁྱབ་གྱུར་ལ་ལུང་རིགས་ཀྱིས། །གནོད་བྱེད་ཡོད་
བཞིན་དེས་ཁྱབ་པར། །གློ་བུར་རྣམ་དག་ཀུན་རྫོབ་ངོར། །གདུལ་བྱ་དད་པའི་རྗེས་འབྲང་ལ། །
བསྟན་པས་དགོས་པ་རྣམ་ལྔ་འགྲུབ། །དེ་ངོར་གནོད་བྱེད་མི་སྟོན་གྱི། །ཆོས་རྗེས་འབྲང་ལ་དེ་སྟོན་
བྱེད། །གནོད་བྱེད་དེ་ཡང་གཞུང་ཉིད་དུ། །མངའ་བདག་རྒྱལ་པོའི་གཟུགས་བརྗོད་པ། །རི་མོ་
མཁན་གང་སོ་སོ་ལ། །ལྟོས་དགོས་ཉིད་དེ་དཔེར་བྱས་ན། །སྦྱིན་སོགས་རྣམ་པ་ཐམས་ཅད་ཀྱི། །
མཆོག་ལྡན་སྟོང་པ་ཉིད་མེད་ན། །སྙིང་པོས་ཁྱབ་པ་མི་འབྱུང་གསུངས། །དད་རྗེས་འབྲང་གིས་དོན་
107

ལྔ་རིག་དཔེ་ཚོགས་ལས།
༼ད༽
པཎ་ཆེན་ཤཱཀྱ་མཆོག་ལྡན་གྱི་གསུང་འབུམ།
དམ་པའི། །སྙིང་པོ་ཤིན་ཏུ་རྟོགས་དཀའི་ཕྱིར། །དགོངས་གཞིར་བཞག་ནས་རྣམ་ཤེས་ལ། །གྲགས་
པའི་སྙིང་པོ་གོ་ཆར་གསུངས། །གཞུང་འདིར་སོ་སོ་སྐྱེ་བོ་ཡིས། །དོན་དམ་སྙིང་པོ་མཐོང་མེད་དུ། །
གསུང་དང་ཚད་མ་རྣམ་འགྲེལ་ལས། །དེས་དེ་མཐོང་བཤད་ཅི་ཞེ་ན། །ཡོན་ཏན་ཀུན་ཚང་འོད་
གསལ་ཉིད། །མཐོང་དང་མི་མཐོང་བ་ལས་ཏེ། །འོད་གསལ་བ་ལ་ཡོན་ཏན་ཀུན། །ཚང་བར་དེ་
བཞིན་གཤེགས་པ་ལ། །མི་ཕྱེད་དད་པས་རྟོགས་དགོས་ཕྱིར། །དེ་དོན་བདེ་བླག་འགྲུབ་པ་ཡིན། །
གསལ་བྱེད་གཞན་ལ་མ་ལྟོས་པར། །གསལ་ཙམ་རང་གི་ངོ་བོ་དང་། །དེ་ཉིད་དེར་ངེས་གཞན་རྐྱེན་
ལ། །ལྟོས་མེད་པ་ནི་རྣམ་འགྲེལ་ལུགས། །འོད་གསལ་ཡོན་ཏན་ཀུན་ཚང་བར། །གང་ཟག་བཞི་
ལ་ལྐོག་གྱུར་ཕྱིར། །སྙིང་པོར་མིག་མེད་རྣམ་བཞི་བཤད། །འོད་གསལ་བ་དང་ཡོན་ཏན་ཀུན། །
གྲུབ་བདེ་གཞན་ན་མེད་གྱུར་ཡང༌། །འགྲུབ་པས་ངེས་པར་བྱེད་པ་དང༌། །མི་བྱེད་པ་ལ་བསྒྲུབ་
འཇུག །གཞུང་འདིར་ལྷག་བཅས་དགྲ་བཅོམ་ལ། །ཐེག་ཆེན་བསྟན་ལས་ས་བརྒྱད་པར།།ཞུགས་
ནས་བསོད་ནམས་ཚོགས་ཀུན་དང་། །ཡེ་ཤེས་ཚོགས་ཀུན་རབ་རྫོགས་ནས། །ལུང་བསྟན་ཐོབ་
ཅེས་པད་དཀར་དུ། །གསུངས་པ་དེ་ནི་ཐེག་དམན་དུ། །རིགས་མ་ངེས་པར་མ་ཟད་ཀྱི། །རིགས་
ངེས་པ་ཡང་དེས་བསྡུས་ཤེས། །ཟླ་བས་འཇུག་པར་གསུངས་པ་དང༌། །མཐུན་ཕྱིར་འདིར་ཡང་
ཡིན་སྙམ་སྟེ། །ལམ་གྱི་གོ་རིམ་འཁྲུལ་ལོ་ཞེས། །ཟེར་བ་གནོད་བྱེད་མ་ཡིན་ཏེ། །ས་བརྒྱད་པར་
ཡང་ཕར་ཕྱིན་བདུན། །གཙོ་བོར་སྤྱོད་པས་ས་བདུན་གྱིས། །སྤངས་རྟོགས་ཀུན་རྫོགས་ཤེས་རབ་
ཀྱི། །གཉེན་པོ་དག་པ་ས་གསུམ་ལས། །ལྷག་པ་གཞན་ནས་ཚོལ་མི་དགོས། །ལྷག་བཅས་ལས་ནི་
ལྟ་ཅི་སྨོས། །ལྷག་མེད་ནས་ཀྱང་དེར་ཞུགས་ཏེ། །དེ་ཡི་རྣམ་བཞག་འཇུག་པར་གསུངས། །མདོ་སྡེ་
རྒྱན་དུ་རིགས་ངེས་པ། །ལྷག་བཅས་ནས་ནི་སྐུ་ཚེ་ཡི། །འདུ་བྱེད་གཏོང་ལ་མ་རག་པར། །དབང་
པོའི་ལུས་ཀྱི་འཚང་རྒྱ་བར། །བྱེད་ཅེས་པ་དང་སྐུ་ཚེ་ཡི། །འདུ་བྱེད་གཏོང་ཡང་ལྷག་མེད་དུ། །
འཇུག་པ་མེད་པར་སྤྲུལ་པ་ཡི། །གཞན་དོན་བྱེད་ཅེས་གསལ་བར་གསུངས། །དེ་ལྟར་བྱམས་ཆོས་
རྣམ་ལྔ་ཡི། །ངེས་དོན་རྣམ་དཔྱོད་ཁ་ལོ་པས། །གང་དྲངས་ཤིང་རྟ་བདེར་འདྲེན་པའི། །ལམ་འདྲེན་
གསལ་བྱེད་ཉི་མ་ནི། །སྔོན་ཆད་མང་པོའི་མཁྱེན་རབ་ཀྱི། །ལམ་དུ་ཤར་བ་མེད་སྙམ་བྱེད། །དེང་
དུས་འདིར་བཤད་པ་འདི་ཡང༌། །མདོ་སྔགས་ངེས་དོན་མ་ལུས་པ། །འཆར་བའི་མེ་ལོང་མིན་རློམ་
108

བྱམས་ཆོས་ལྔའི་ལམ་གྱི་རིམ་པ་གསལ་བར་བྱེད་པའི་བསྟན་བཅོས་རིན་ཆེན་སྒྲོམ་གྱི་སྒོ་འབྱེད།
མོད། །ཐོག་མར་མདོ་རྒྱུད་ལམ་ཆེན་དུ། །མ་ཞུགས་པས་ཀྱང་འདིར་མཐོང་དཀའ། །དེ་ཕྱིར་འདི་
ཡང་འགལ་བ་འདུས། །ཉིད་ཡིན་མང་པོའི་བློར་མི་ཤོང༌། །དེ་ལྟར་ཉིད་ཕྱིར་དབྱིག་གཉེན་ཞབས། །
ཆོས་གྲགས་སྨྲ་བའི་ཉི་མ་ཡང༌། །གཞན་གྱི་དོན་དུ་མི་རྩོམ་ཞེས། །གཏན་ཚིགས་མང་པོས་རྗེས་
དཔོག་ན། །དེང་དུས་བདག་ལྟ་སྨོས་ཅི་དགོས། །འོན་ཀྱང་བདེན་གཟིགས་ཞི་བ་ལྷས། །བདག་
དང་སྐལ་མཉམ་གཞན་གྱིས་ཀྱང་། །མཐོང་ན་དོན་ཡོད་འགྱུར་གསུངས་པའི། །རྣམ་དཀར་མཚན་
མའི་གཡེང་བྲལ་བ། །དེ་ཡིས་མ་རྣམས་འཁོར་བ་ཡི། །རྒྱ་མཚོ་ཆེ་ལས་སྒྲོལ་མཛད་པའི། །རྫོགས་
སངས་རྒྱས་དེ་བདག་དང་ནི། །བདག་མེད་སྤྲོས་པ་ཉེར་ཞི་བའི། །དམ་པའི་བདག་དེ་དུས་མྱུར་
བར། །མངོན་དུ་བྱེད་ལ་གེགས་མེད་ཤོག །ཅེས་བྱམས་ཆོས་ལྔའི་ལམ་གྱི་རིམ་པ་གསལ་བར་
བྱེད་པའི་བསྟན་བཅོས་རིན་ཆེན་སྒྲོམ་གྱི་ཁ་འབྱེད་ཅེས་བྱ་བ་འདི་ནི། ལྷ་མངའ་བདག་རིམ་པར་
བྱོན་པའི་ཏི་ཤྲི། རིག་པའི་གནས་དང་མདོ་སྔགས་ཀྱི་མཁྱེན་པའི་དབང་ཕྱུག །རྣམ་རྒྱལ་བཟང་
པོའི་གསུང་གིས་ཉེ་བར་བསྐུལ་བའི་ངོར་བགྱིས་པ་དང་།ཡོངས་འཛིན་དགེ་བའི་བཤེས་གཉེན་
དམ་པ་རྗེ་ཨ་མོ་གྷ་ཤྲི་བྷུ་ཏྲིའི་ཐུགས་ཀྱི་དགོངས་པ་ཟབ་མོ་ཡོངས་སུ་ཁེངས་པར་གྱུར་ཅིག་པའི་
བསམ་པ་ཉེ་བར་བཞག་ནས།དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས།རང་ལོ་བརྒྱད་ཅུ་
པ་རབ་བྱུང་ཞེས་པ་མེ་མོ་ཡོས་ཀྱི་ལོ་དཔྱིད་ཟླ་ར་བའི་ཕྱོགས་དང་པོ་ལ་རྫོགས་པར་སྦྱར་བའི། ཡི་
གེ་པ་ནི་བསོད་ནམས་ཡེ་ཤེས་ལྷུན་གྲུབ་བོ།། །།མངྒལཾ།།
109